Uradno obvestilo v skladu s členom 114(4) Pogodbe o delovanju Evropske unije – odobritev ohranitve nacionalnih ukrepov, ki so strožji od določb harmonizacijskega ukrepa EU

(Besedilo velja za EGP)

(2019/C 394/03)

1. Madžarska je z dopisom z dne 17. julija 2019, ki ga je Komisija prejela 19. julija 2019, Komisijo obvestila o svoji želji po ohranitvi odstopajoče nacionalne določbe o vsebnosti kadmija v fosfatnih gnojilih. Zadevna nacionalna določba (točka 1.2 Priloge 3 k Odloku ministra za kmetijstvo in razvoj podeželja št. 36/2006 z dne 18. maja 2006 o odobritvi, skladiščenju, trženju in uporabi sredstev za gnojenje) določa mejno vrednost 20 mg/kg fosforjevega pentoksida za kadmij v gnojilih z vsebnostjo fosforja več kot 5 % fosforjevega pentoksida. Ta mejna vrednost bi se razlikovala od točke 3(a)(ii) v funkcijski kategoriji sredstev (FKC) 1(B) in točke 2(a)(ii) v FKC 1(C)(I) v delu II Priloge I k Uredbi (EU) 2019/1009 Evropskega parlamenta in Sveta (1).

2. Harmonizacijska pravila na področju gnojil so bila prvič določena v 70. in 80. letih preteklega stoletja ( 2 ) . Pravila, ki se uporabljajo danes, so določena v Uredbi (ES) št. 2003/2003 Evropskega parlamenta in Sveta ( 3 ) , ki bo s 16. julijem 2022 razveljavljena z Uredbo (EU) 2019/1009. Uporaba harmonizacijskih pravil, določenih na ravni EU, ni obvezna. To pomeni, da lahko proizvajalec izbira med: (1) trženjem proizvodov v skladu s harmonizacijskimi pravili, določenimi na ravni EU; v takem primeru se ti proizvodi imenujejo „harmonizirani proizvodi“ in se prosto gibljejo na enotnem trgu; ali (2) trženjem proizvodov v skladu z nacionalnimi določbami, ki se uporabljajo v državi članici; ti proizvodi se imenujejo „neharmonizirani proizvodi“ in se lahko tržijo v drugi državi članici EU na podlagi členov 34 do 36 Pogodbe o delovanju EU (PDEU) ter Uredbe (ES) št. 764/2008 Evropskega parlamenta in Sveta (4). Na podlagi Uredbe (ES) št. 2003/2003 se lahko gnojilo, ki ustreza vrsti gnojila s seznama v Prilogi I k Uredbi in izpolnjuje pogoje iz navedene uredbe, označi kot „gnojilo ES“ (harmonizirani proizvodi). V Prilogi I k Uredbi so naštete različne vrste gnojil, od katerih imajo nekatera vsebnost fosforja več kot 5 % fosforjevega pentoksida. Uredba (ES) št. 2003/2003 ne določa mejne vrednosti za onesnaževala v gnojilih ES (harmonizirani proizvodi). Določa obveznost držav članic, da ne prepovejo, omejijo ali zadržijo dajanja „gnojil ES“, ki so skladna z določbami Uredbe, na trg, vključno na podlagi sestave, kot je vsebnost onesnaževal. Vendar lahko nacionalna zakonodaja držav članic določi obvezne mejne vrednosti za onesnaževala, ki se uporabljajo za neharmonizirane proizvode. Uredba (EU) 2019/1009 določa harmonizacijska pravila za sredstva za gnojenje EU, ki vključujejo več kategorij proizvodov kot omejevalni seznam iz Priloge I k Uredbi (ES) št. 2003/2003. Prvič na ravni EU določa mejne vrednosti onesnaževal v harmoniziranih proizvodih. Uredba se nanaša na „fosfatna gnojila“, ki so anorganska gnojila z makrohranili ali organsko-mineralna gnojila z vsebnostjo fosforja vsaj 5 masnih odstotkov fosforjevega pentoksida. Določena mejna vrednost za kadmij v fosfatnih gnojilih je 60 mg/kg fosforjevega pentoksida. Države članice podobno, kot je določeno z Uredbo (ES) št. 2003/2003, ne smejo ovirati omogočanja dostopnosti sredstev za gnojenje EU, skladnih z zahtevami, na trgu zaradi vsebnosti onesnaževal. Vendar lahko ohranijo ali uvedejo kakršne koli mejne vrednosti, ki se štejejo za ustrezne za onesnaževala v neharmoniziranih proizvodih.

3. Madžarska želi ohraniti nacionalno mejno vrednost 20 mg/kg fosforjevega pentoksida za kadmij, kot je določeno v točki 1.2 Priloge 3 k Odloku št. 36/2006 v zvezi z vsemi sredstvi za gnojenje z vsebnostjo fosforja vsaj 5 masnih odstotkov fosforjevega pentoksida. Madžarska je mejno vrednost za kadmij v gnojilih uvedla leta 2001. Po pristopu k EU leta 2004 je spremenila nacionalno zakonodajo, tako da se mejna vrednost 20 mg/kg fosforjevega pentoksida ne uporablja za gnojila ES, ampak samo za neharmonizirane proizvode. Madžarska je v dopisu, prejetem 27. septembra 2019, potrdila, da se nacionalni ukrep uporablja za anorganska gnojila iste vrste, kot so gnojila iz Priloge I k Uredbi (ES) št. 2003/2003, če niso gnojila ES (neharmonizirani proizvodi).

4. Madžarska je analizirala pričakovane nacionalne učinke mejne vrednosti 60 mg/kg fosforjevega pentoksida, ki jo določa Uredba (EU) 2019/1009. Ta mejna vrednost je vzbudila precejšnje pomisleke glede varovanja zdravja ljudi in varstva okolja. Kadmij velja za tumorogeno snov in se uvršča med najbolj strupene elemente. Rastline ga zlahka vsrkajo in tako kadmij vstopi v prehransko verigo. Na splošno med vsebnostjo kadmija v tleh in rastlinah obstaja linearna korelacija. Ker se Madžarska v Uniji in svetu uvršča v sam vrh po številu smrti zaradi pljučnega raka, si močno prizadeva za zmanjšanje nadaljnje izpostavljenost kadmiju, ki vstopa v telo z živili. Onesnaženost s kadmijem v tleh prav tako resno ogroža različne skupine organizmov. Za zagotovitev živih organizmov v tleh in biotske raznovrstnosti tal je pomembno čim bolj zmanjšati izpostavljenost organizmov v tleh onesnaževanju s kadmijem. Velika večina fosfatnih gnojil na madžarskem trgu so gnojila ES (harmonizirani proizvodi). Kljub temu ima večina gnojil na trgu vsebnost kadmija pod mejo 20 mg/kg fosforjevega pentoksida. Madžarska ocenjuje, da bo z uvedbo mejne vrednosti 60 mg/kg fosforjevega pentoksida za vsebnost kadmija v fosfatnih gnojilih temu kvalitativnemu merilu neizogibno dan manjši poudarek, kar bo povzročilo znatno povečanje trženja proizvodov z vsebnostjo kadmija nad 20 mg/kg fosforjevega pentoksida.

5. Vsebnost kadmija v gnojilih je bila na ravni EU obravnavana ob različnih priložnostih, saj ima negativne učinke na zdravje ljudi in okolje. V uvodni izjavi 15 Uredbe (ES) št. 2003/2003 je Komisija že napovedala, da namerava obravnavati vprašanje nenamerne vsebnosti kadmija v mineralnih gnojilih. Leta 2016 je sprejela predlog uredbe Evropskega parlamenta in Sveta o določitvi pravil o dostopnosti na trgu gnojilnih proizvodov z oznako CE (5). Komisija je predlagala določitev mejne vrednosti 60 mg/kg fosforjevega pentoksida za fosfatna gnojila in postopno zmanjšanje te mejne vrednosti na do 20 mg/kg fosforjevega pentoksida v 12 letih po začetku uporabe nove uredbe. Po intenzivnih pogajanjih med Evropskim parlamentom in Svetom je bila z Uredbo (EU) 2019/1009, sprejeto na podlagi tega predloga, določena mejna vrednost 60 mg/kg fosforjevega pentoksida, ki se bo uporabljala od 16. julija 2022. Poleg tega mora Evropska komisija do 16. julija 2026 ponovno pregledati mejne vrednosti za vsebnost kadmija v fosfatnih gnojilih, da bi ocenila možnost znižanja teh mejnih vrednosti na nižjo ustrezno raven. Komisija mora upoštevati okoljske dejavnike, zlasti talne in podnebne pogoje, dejavnike v zvezi z zdravjem ter družbeno-gospodarske dejavnike, vključno s pomisleki glede zanesljivosti oskrbe.

6. Komisija bo uradno obvestilo Madžarske obravnavala v skladu s členom 114(4) in (6) PDEU. Člen 114(4) določa, da kadar želi država članica po sprejetju harmonizacijskega ukrepa EU ohraniti strožje nacionalne določbe zaradi pomembnih potreb iz člena 36 PDEU ali določbe, ki zadevajo varstvo okolja ali delovnega okolja, o tem uradno obvesti Komisijo in navede razloge za njihovo ohranitev. Komisija ima po uradnem obvestilu o določbi Madžarske na voljo šest mesecev, da to določbo sprejme ali zavrne. V tem obdobju Komisija preveri, ali se lahko določba Madžarske šteje za ukrep, ki je obstajal pred harmonizacijo in odstopa od harmonizacijskih pravil. Če je tako, Komisija preveri, ali je ohranitev določbe Madžarske utemeljena na podlagi pomembnih potreb iz člena 36 PDEU ali varstva okolja, ter preveri, da ni sredstvo samovoljne diskriminacije ali prikrite omejitve trgovine ter ne ustvarja nepotrebnih in nesorazmernih ovir za delovanje notranjega trga.

7. Vsaka stran, ki želi predložiti pripombe o tem uradnem obvestilu, jih mora Komisiji poslati v 30 dneh od objave tega obvestila. Pripombe, predložene po tem roku, ne bodo upoštevane.

8. Nadaljnje podrobnosti o uradnem obvestilu Madžarske je mogoče pridobiti na naslednjem naslovu: Evropska komisija Generalni direktorat za notranji trg, industrijo, podjetništvo ter mala in srednja podjetja GD GROW – Enota D2 Kemikalije Tel. +32 22950708 E-naslov: grow-fertilising-products@ec.europa.eu

(1) Uredba (EU) 2019/1009 Evropskega parlamenta in Sveta z dne 5. junija 2019 o določitvi pravil o omogočanju dostopnosti sredstev za gnojenje EU na trgu, spremembi uredb (ES) št. 1069/2009 in (ES) št. 1107/2009 ter razveljavitvi Uredbe (ES) št. 2003/2003 (UL L 170, 25.6.2019, str. 1).

(2) Direktiva Sveta 76/116/EGS z dne 18. decembra 1975 o približevanju zakonodaj držav članic v zvezi z gnojili (UL L 24, 30.1.1976, str. 21) in Direktiva Sveta 80/876/EGS z dne 15. julija 1980 o približevanju zakonodaj držav članic v zvezi z enojnimi gnojili iz amonijevega nitrata z visoko vsebnostjo dušika (UL L 250, 23.9.1980, str. 7).

(3) Uredba (ES) št. 2003/2003 Evropskega parlamenta in Sveta z dne 13. oktobra 2003 o gnojilih (UL L 304, 21.11.2003, str. 1).

(4) Uredba (ES) št. 764/2008 Evropskega parlamenta in Sveta z dne 9. julija 2008 o določitvi postopkov za uporabo nekaterih nacionalnih tehničnih pravil za proizvode, ki se zakonito tržijo v drugi državi članici, in o razveljavitvi Odločbe št. 3052/95/ES (UL L 218, 13.8.2008, str. 21).

(5) COM(2016) 157 final – 2016/84 (COD).